ઇન્ડો-ઈઝરાયલ પાર્ટનરશીપના પ્રતીક સમા સાબરકાંઠાના વદરાડ સેન્ટર ઓફ એક્સેસલન્સ ખાતે બન્ને દેશના વડાપ્રધાનોએ કચ્છ જિલ્લાના કુકમા ખાતે નવનિર્મિત ખારેકના પાક માટેના સેન્ટર ઓફ એક્સેલન્સનું ડીજીટલી લોકાર્પણ કર્યુ હતુ. અને વદરાડ કેન્દ્ર ખાતે ઇન્ડો-ઇઝરાયલના ૨૫ વર્ષના સહયોગની સ્મૃતિરૂપ સ્મૃતિસ્તંભનું અનાવરણ પણ કર્યુ હતુ. મહાનુભાવોએ પ્લગ નર્સરીની પણ મુલાકાત લીધી હતી. આ પ્રસંગે ઇઝરાયલના પીએમ બેન્જામીન નેતન્યાહુના ધર્મપત્ની સારા નેતન્યાહુ ખાસ ઉપસ્થિત રહ્યા હતા. કાર્યક્રમમાં રાજયના કૃષિપ્રધાન આર.સી.ફળદુ, રાજયકક્ષાના પ્રધાન જયદ્રથસિંહ પરમાર, મુખ્ય સચિવ જે.એન.સિંઘ સહિતના ભારત અને ઇઝરાયલ સરકારના ઉચ્ચ અધિકારીઓ પણ ઉપસ્થિત રહ્યા હતા. આ પ્રસંગે ઉપસ્થિત ખેડૂતોએ વદરાડ કેન્દ્રના માર્ગદર્શન દ્વારા સાધેલી પ્રગતિનો શાબ્દીક ચિતાર પણ આપ્યો હતો.